open-index/open-wikipedia-markdown huggingface dataset:
Debút

In **debút** (fan it Frânske *début*, "begjin") is in beneaming foar elts earste iepenbiere optreden fan in beskate soarte troch in persoan, en fan eltse earste publikaasje fan in persoan. Sa kin in debút de earste filmrol fan in akteur wêze, de earste kear dat in kabaretier op 'e planken stiet, de earste roman fan in skriuwer, it earste album of de earste single fan in sjonger, de earste kear dat in sporter meidocht oan 'e Olympyske Spullen of de earste kear dat in fuotballer foar syn nije klup útkomt. It ferrjochtsjen fan sa'n hanneling wurdt **debutearjen** neamd, en dejinge dy't it docht, is in **debutant**.
Sjenre

In **sjenre** (útspr.: ['ʃɔ̃rə]; likernôch "sjânre", fan it Frânske *genre*, dat "soarte" of "type" betsjut) is in kategory op it mêd fan 'e literatuer, films, tillefyzjeprogramma's, fideo- en kompjûterspultsjes, muzyk, of in oare soarte fan fermaak, lykfol oft it no skreaun of sprutsen, audityf of fisueel is. Sjenres wurde gearstald op basis fan in stikmannich stilistyske kritearia dy't foar elts sjenre oars binne. Troch de tiid hinne steane sokke sjenrekritearia bleat oan feroaring, mei as gefolch dat nije sjenres ûntsteane en âlden yn ûnbrûk reitsje. It komt gauris foar dat wurken skaaimerken fan mear as ien sjenre fertoane en sadwaande by beide yndield wurde kinne, wylst der ek altyd guon binne dy't by gjinien sjenre alhiel thúshearre.

## Literatuer
Literatuer kin yndield wurde yn poëzij, proaza en toaniel, en proaza falt wer útinoar yn fiksje en non-fiksje, mar dat binne sokke brede kategoryen, dat dy selden foar in sjenre oanmurken wurde. Yn 'e fiksje is it haadsjenre sûnder namme bleaun, mar wurdt wol oantsjut as 'de literatuer', literatuer mei in grutte L of *mainstream*-literatuer. Dêrfoaroer stiet sjenrefiksje, in wat delbûgende beneaming foar alle sjenres dy't fan it haadsjenre ôfwike, lykas chicklits, detektives, fantasy, horror, science fiction en westerns. Foarbylden fan toanielsjenres binne de komeedzje, de trageedzje en de klucht. 

## Film
It begryp ’filmsjenre’ likemin as it ôfbeakenjen fan de ferskate sjenres is net  skerp definearre. Rûchwei kin bygelyks de ûndersteande (ûnfolsleine) yndieling makke wurde yn sjenres skaaimerke troch in mienskiplike hanneling, stimming of fertelfoarm. Guon fan dy sjenres kinne boppedat sjoen wurde as subsjenre fan oaren, lykas gansterfilms fan misdiefilms, rampefilms fan aksjefilms, of psychologyske skrillers fan skrillers. Foarbylden fan filmsjenres binne de aksjefilm, de aventoerefilm, de romantyske komeedzje, de aksjekomeedzje, de misdiefilm, de science fiction-film en de western, mar ek de dokumintêre en de mockumentary. 

## Muzyk
Muzyk wurdt ûnderferdield yn allerhanne stilen, mei op in djipper nivo wer substilen. In styl is faak skaaimerkend foar in beskate histoaryske perioade. Sa is klassike muzyk meastentiids ferbûn mei de barok en romantyk, en house benammen mei it lêste desennium fan de 20e iuw. Hjirûnder folget in oersjoch mei in greep út de ferskate stilen.

## Telefyzje
Foarbylden fan sjenres tillefyzjeprogramma's binne de tillefyzjesearje, de soapsearje, de aktualiteiterubryk, it praatprogramma, de tillefyzjefilm en it realitytillefyzjeprogramma.

## Subsjenres
Faak kinne sjenres wer ûnderferdield wurde yn sekuerdere ûnderkategoryen dy't **subsjenres** hjitte. Dat is benammen by literatuer it gefal, mar ek wol by films en muzyk. Sa is de spagettywestern in subsjenre fan 'e westernfilm. fantasyliteratuer hat û.m. as subsjenres heroyske fantasy, paranormal romance en urban fantasy, en ta science fiction kinne rekkene wurde alternate history, militêre science fiction en steampunk. It is net ûngewoan dat boeken by mear as ien subsjenre yndield wurde kinne, dy't soms ta ferskillende (haad)sjenres hearre.
Henessy

**Henessy**, echte namme **Alina Eremenko**, (Komsomolsk oan de Amoer, 15 novimber 1989), is in Russysk neakenmodel en pornografysk aktrise fan etnysk Russysk komôf. Hja hat yn it ferline ek wol gebrûk makke fan 'e artystenammen Alina, Alina Henessy, Anika, Deborah Banks, Ennessi, Henessey, Henessy A., Cosette Ibarra, Kiola, Maddy, Madeline, Madlen, Mallery, Orianna, Penelope, Lena Piterskaja, Sophia en Sveta. Henessy sette yn 2009 útein mei in wurkpaad yn 'e pornoyndustry en spile yn in grut tal films. Yn 2015 wûn se in AVN Award (de Oscar fan 'e pornowrâld).

## Libben en karriêre
Henessy waard yn 1989 berne yn Komsomolsk oan de Amoer, yn it Fiere Easten fan Sibearje. Yn 2009 makke se mei tweintich jier har debút yn in pornografyske film. Neitiid lei se har ferskate jierren benammen ta op it meitsjen fan lolitapornografy. Henessy wurke sawol yn 'e Jeropeeske as yn 'e Amerikaanske pornoyndustry. Yn Jeropa wie se aktyf foar û.m. it Nederlânske Video Art Holland, it Dútske Magmafilm, it Frânske Vidéo Marc Dorcel, it Sweedske Private en de Italjaanske Mario Salieri Entertainment Group. Yn 'e Feriene Steaten wurke se foar sokke foaroansteande studio's as Evil Angel, New Sensations, Digital Sin en Girlfriends Films.

Dêropta wie Henessy ek gauris yn 't spier foar pornowebsiden op it ynternet, lykas Reality Kings. Yn totaal spile se neffens de Internet Adult Film Database (IAFD) tusken 2009 en ein 2016 yn mear as 150 pornofilms. Yn 2015 wûn Henessy yn 'e mande mei Samantha Bentley en de Italjaanske pornostjer Rocco Siffredi de (Amerikaanske) AVN Award (de Oscar fan 'e pornowrâld) foar bêste sekssêne yn in bûtenlânske produksje. Dêrnjonken posearre se, benammen yn 'e begjinjierren fan har karriêre, ek geregelwei as neakenmodel foar neaken- of pornoblêden, lykas de Nederlânsktalige útjeften *[[Chick (tydskrift)|Chick]]* en *[[Seventeen (Nederlânsk tydskrift)|Seventeen]]*, dy't útbrocht wurde troch Video Art Holland.

## Lichemsskaaimerken
Henessy is blank, mei brune eagen en brún of dûnkerblûn hier. Neffens har offisjele opjefte is se 1.61&nbsp;m lang, mei in gewicht fan 49&nbsp;kg, en in natuerlike kupmaat 33C. Behalven troch har earlellen hat se gjin piercings, mar wol hat se twa tatoeaazjes, ien fan in hagedis yn har lofterljisk en ien fan in skorpioen op 'e rêch, tusken har skouderblêden.

## Prizen en nominaasjes

## Keppelings om utens
* Fanside wijd oan Henessy op Facebook
* Biografy en filmografy fan Henessy yn 'e ''Internet Movie Database'' (IMDb)
* Biografyske gegevens en filmografy fan Henessy yn 'e ''Internet Adult Film Database'' (IAFD)
* Biografyske gegevens fan Henessy op ''FreeOnes''
Seventeen (tydskrift)

* ''Seventeen'' (Nederlânsk tydskrift), in Nederlânsk pornobledsje
* ''Seventeen'' (Amerikaansk tydskrift), in Amerikaansk tydskrift foar tiners
Komsomolsk oan de Amoer

**Komsomolsk oan de Amoer** (Russysk: Комсомольск-на-Амуре, sekuere transliteraasje: *Komsomoľsk-na-Amurje*) is in Russyske havenstêd oan it Baikal-Amoerspoar yn it fiere easten fan Ruslân yn de kraj Chabarovsk oan de lofterigge fan de Amoer op 365 kilometer noardeastlik fan Chabarovsk. De stêd is it kulturele sintrum fan de krite mei ynstellingen foar heger ûnderwiis, museä en in teäter.

De omkriten fan de stêd hearden eartiids oan it Sineeske keizerryk. Yn 1858 kaam er by Ruslân troch it Ferdrach fan Aigun.

It plak waard stifte troch leden fan de Komsomol yn 1932. It plak ûnjoech him ta yndustrystêd mei as wichtichste ekonomyske sektoaren de izermetallurgy, masinebou, ierdoaljebewurking, lichte yndustry, fiedselproduksje en skipsbou. De stêd hat it fleanmasinefabryk Soechoj en Rosneft, de meast eastlike oaljeraffinaderij fan Ruslân.

## Untjouwing befolking

## Berne yn Komsomolsk oan de Amoer
* Henessy, Russysk neakenmodel en pornografysk aktrise
Omgong

* omgong (arsjitektuer), in trâns of galerij om in toer of mole hinne
* omgong (begraffenis), it meitsjen fan in rûntsje om 'e tsjerke troch in begraffenisstaasje ûnderweis nei it grêf
* omgong (breidzjen), in toer by breidzjen
* omgong (kollekte), it opheljen fan jildlike skinkings, yn 'e regel foar in goed doel
* omgong (lânwurk), in gong hinne en wer werom oer in ikker by it ferrjochtsjen fan lânwurk
* omgong (persoan), in groulivige minske, meast brûkt foar froulju
* omgong (prosesje), in roomsk-katolike prosesje
* omgong (seks), in synonym foar geslachtsmienskip
* omgong (sykte), in epidemy (allinnich brûkt foar lichte sykten)
* omgong (sirkulaasje), it draaien om in mulpunt
** Omgong fan Frankryk, in jierlikse hurdfytswedstryd yn Frankryk
** Omgong fan Itaalje, in jierlikse hurdfytswedstryd yn Itaalje
** Omgong fan Spanje, in jierlikse hurdfytswedstryd yn Spanje
* omgong (sosjaal ferkear), it omgean mei oare minsken yn it ramt fan in maatskippij
* omgong (sport), in diel fan in sportwedstryd, bgl. by boksen
* omgong (wiskunde), omtrek
Weryntree

In **weryntree**, yn it Frânsk ***rentrée*** (útspr.: [ʀɔ̃'tʀe:]; likernôch "rôntree") of yn it Ingelsk ***comeback*** (útspr. ['kʰɒmbæk], likernôch "kambek"), is de weromkear fan in persoan yn 'e útoefening fan in beskaat berop of it weromkommen as sadanich op in beskaat, earder helle peil. Men sprekt benammen fan in weryntree as it giet om in artyst, bygelyks in akteur út 'e filmyndustry of de toanielwrâld, in teätermakker lykas in kabaretier, in tillefyzjepersoanlikheid of in sjonger of oare persoan dy't wurksum is yn 'e muzykyndustry.
Sêne

In **sêne** is in narratologyske en senariotechnyske oantsjutting foar de lytste ienheid fan aktearjen yn it toaniel, yn films en op 'e tillefyzje, wêryn't ien hanneling of foarfal útbylde wurdt dy't op ien plak en ien tiid ferrjochte wurdt of plakfynt. Men sprekt hjirby dêrom fan ienheid fan tiid, plak en hanneling, lykas oarspronlik yn it Aldgrykske teäter. It wurd 'sêne' komt dan ek fan it Grykske σκενα, *skena*, dat yn 'e Grykske Aldheid de beneaming wie foar it spylfjild fan it teäter. Fia it Latynsk *scæna* en it Frânske *scène* berikte it syn hjoeddeiske foarm.

Yn it ramt fan 'e sinematografy kin in sêne karakterisearre wurde as in kombinaasje fan ûnderskate byinoar hearrende shots (bylden opnommen út ûnderskate kamerahoeken). As in sêne út ien shot bestiet, wurdt der sprutsen fan in sekwinsjeshot. Ferskate besibbe sênes of ien sêne dy't binnen in film hielendal op himsels stiet, neamt men yn 'e sinematografy in sekwinsje. In spylfilm fan likernôch twa oeren lingte telt yn meastal 50 oant 300 sênes. 

Yn 'e fotografy giet it by it begryp 'sêne' om it gehiel fan gearstallende faktoaren fan in byld. Dat kin in tafallige gearstalling wêze, lykas yn dokumintêre fotografy of sjoernalistike fotografy, mar it kin ek om in mei sin yn sêne sette foarstelling gean, lykas yn ensenearre fotografy, reklamefotografy, moadefotografy, glamourfotografy en neakenfotografy.
Argaïsme

In **argaïsme**, fan it Aldgrykske ἀρχαϊκός, *archaïkós* ("âlderwetsk"), is yn 'e taalkunde in wurdfoarm of sinskonstruksje dy't as ferâldere of út 'e tiid beskôge wurdt.
 
Foarbylden yn it  Frysk binne bgl. 'oareheit' (útspr. mei brekking yn it earste wurdlid: [warə'hɔit] of [warə'hɛit], "ûarreheit") foar "pake", 'nin' foar "gjin", 'tsjirl' foar "keardel" en 'kediizje' foar "beslute". Argaïsmen komme faak foar yn wetlik, amtlik of bibelsk taalgebrûk. Skriuwers en dichters, lykas Gerard Reve,  meitsje wolris mei sin gebrûk fan sokke foarmen, sadat it stylfigueren wurde. 
Fierders komme se noch foar yn ferstienne útdrukkings, lykas yn it Frysk by 'hoe't it ek sij' en 'by dizzen', en yn it Nederlânsk by *de vrouw des huizes* ("de gastfrou") en *ter sponde gaan* ("op bêd gean"). Ek âlde en sabeare âlde staveringsfoarmen kinne foar argaïsmen oanmurken wurde. Soks komt yn it Frysk net folle foar, mar is bekend fan Nederlânske foarmen as *bosch* foar *bos* en *huys* foar *huis*.
Ferbastering

In **ferbastering** is in taalkundich ferskynsel wêrby't in wurd of namme yn 'e rin fan 'e tiid sterk fan foarm feroaret, bygelyks om't de oarspronklike betsjutting yn 'e ferjitnis rekke is. Ek kin it gean om in lienwurd út in frjemde taal, dy't net sprutsen wurdt troch (in grut part fan) de lju dy't it wurd brûke, wat liede kin ta folksetymologyen dy't ferbastering befoarderje. Ferbastering begjint sadwaande yn 'e regel yn 'e sprektaal en kin him dêrwei al of net útwreidzje nei de skriuwtaal.

Goede foarbylden fan ferbastering binne de fan oarsprong Nederlânske plaknammen yn New York: *Haarlem* is Harlem wurden, en *Breuckelen* is feroare yn Brooklyn. Fierders tilt it Frysk op fan 'e ferbasterings, benammen fan Frânske orizjine. Sa komt 'perfoarst' ("beslist") fan *par force* ("mei krêft"), 'ientûtmem' ("ûnferskillich") fan *toute même* ("folslein itselde") en 'op it aljemint' ("te praat") fan *alignement* ("it op ien rige setten"). 

De meast foarkommende foarm fan wurdferbastering is in akryology, dêr't alle neamde foarbylden ta rekkene wurde kinne. Akryologyen kinne as sadanich ek as stylfiguer brûkt wurde. In kontaminaasje is in foutive ferbastering by fersin, dy't dêrom gjin stylfiguer wêze kin (lykas 'optelefonearje' ynstee fan 'opbelje' of 'telefonearje'). In malapropisme is ek in foarm fan ferbastering, dy't plakfynt troch in ûnbewuste ferfoarming fan in wurd ûnder ynfloed fan in dêr sterk op lykjend wurd (lykas it sizzen fan 'organisme' as men 'orgasme' bedoeld of oarsom).
Haadstik

In **haadstik** is in ûnderdiel fan in boek (fiksje of non-fiksje) of in oar dokumint fan gruttere lingte, lykas in rapportaazje, in testamint of in dossier. It is opboud út in rige foarfallen dy't byinoar hearre of út in hoemannichte ynformaasje dy't mei-inoar te krijen hat. Op dy wize kin men in dúdlike en oersichtlike yndieling yn in langere tekst meitsje. Haadstikken wurde yn 'e regel nûmere en/of titele. Dêrtroch kin ek ferwiisd wurde nei in haadstik of in foarfal earne yn in haadstik sûnder dat men jin hoecht te ferlitten op 'e sidenûmering, dy't per printinge ommers ferskille kin. Yn fiksjeboeken einiget in haadstik gauris mei in cliffhanger, op in spannend momint yn it ferhaal. De bedoeling dêrfan is om 'e lêzer te ferlieden om fierder te lêzen. Yn fiksje dy't skreaun is yn it personele perspektyf, of ek wol yn it ik-perspektyf (as der ferskate ik-persoanen binne dy't it ferhaal fertelle), wurdt de oergong tusken haadstikken faak brûkt om fan eachpunt te wikseljen.
870 f.Kr.

## Foarfallen
### Palestina
* Kening Josafat (870 - 849 f.Kr.) hat it regear oer it keninkryk Juda.

### Israel
* Achab, de soan fan Omry, wurdt kening (oant 850 f.Kr.). Hy is boaske oan de Fenisyske prinses Izébel. Se krije in dochter Atalja, dy't trout mei kening Joaram fan Juda.

## Berne

## Ferstoarn
Sperkhim

* It Sperkhim, in wyk fan Snits.
* De pleats Sperkhim by Snits.
* De Sperkhim, in earder wetter yn de klokslach fan Snits.
* It Sperkhim, ien fan de himpolders, by Snits.
Tsjerke fan de Hillige Igor fan Tsjernikov (Moskou)

De **Tsjerke fan 'e Hillige Igor fan Tsjernikov** (Russysk: Церковь Святого Игоря Черниговского) is in Russysk-otterdokske tsjerke yn Novo-Peredelkino, in distrikt yn it westlike okrûg fan de Russyske haadstêd Moskou.

It ûntwerp fan 'e tsjerke is ôfkomstich fan Aleksander Sjipkov, in ûnderskieden arsjitekt fan 'e Russyske federaasje en lid fan de Uny fan Russyske Arsjitekten. 

## Skiednis

De foarstap om in grutte tsjerke te bouwen waard nommen troch de Patriarch fan Moskou en hiel Ruslân Aleksius II. Yn 2005 karde de patriarch it projekt goed en hy naam it beslút om de tsjerke te wijen oan 'e grutfoarst Igor fan Tsjernikov en Kiëv. Ek wiisde de patriarch it plak oan, dêr't de tsjerke boud wurde moast. Nei't de patriarch de grûn segene, waard der fuortendaliks úteinset mei de tariedings fan 'e bou. 

Op 20 jannewaris 2010 konsekrearre patriarch Kirill de earste stien fan 'e tsjerke. In jier letter wijde de patriarch de krusen en klokken fan 'e tsjerke, dy't doe noch yn oanbou wie. Op 17 juny 2012 waard de foltôge tsjerke ynwijd en koe de earste godlike liturgy fierd wurde. 

De yn neorussyske styl boude tsjerke hat plak foar 1.200 minsken. De tsjerklike mienskip is yndield by it Mikhailovsky-dekanaat fan it otterdokske bisdom Moskou. 

De bylden dy't it paad nei de tsjerke flankearje stelle prins Igor van Tsjernikov en Sint-Filip foar. Fuort by de tsjerke leit de simmerresidinsje fan 'e patriarch.

## Keppeling om utens
*  Side fan de tsjerke
Dido

## Persoanen
* Dido (mytology), in keninginne yn de Romeinske mytology
* Dido (biskop), in biskop út de 7e iuw
* Dido Armstrong, in Britsk sjongster mei de artystenamme *Dido* 
* Dido (literatuer), in Súd-Afrikaansk skriuwster

## Oars
* Dido of Tsezysk, in Nach-Dagestaanske taal
* Dido Amsterdam, Amsterdamsk dispútselskip D.I.D.O.
* DIDO (kearnreäktor), in Britske kearnreäktor by it Atomic Energy Research Establishment yn Harwell, Oxfordshire.
* Dido (iik), in monumintale iik yn it doarp Stoezjytsja, Oekraïne.
Katedraal fan de Opstanning fan Kristus (Tirana)

De **Katedraal fan de Opstanning fan Kristus** (Albaneesk: *Katedralja e Ringjalljes së Krishtit*) yn Tirana yn Albaanje is de haadtsjerke fan de Albaneesk-Otterdokse Tsjerke en waard op 24 juny 2012 iepene. De katedraal heart ta de grutste tsjerken op de Balkan.

De tsjerke leit súdwestlik fan it Skanderbeg-plein oan de Rruga Dëshmorët e 4 Shkurtit, fuort njonken it haadkantoar fan de Sosjalistyske Partij en it Albaneeske Ministearje fan Definsje. 

## Beskriuwing

It kompleks bestiet út in koepeltsjerke, in klokketoer, in kapel, in bestjoersgebou fan de Hillige Synoade en in kultureel sintrum. De koepel fan de tsjerke hat in trochsnit fan 26 meter en is ynklusyf it krús 32 meter heech.   

De 47 meter hege toer bestiet út fjouwer kersen om de skacht hinne, dy't de fjouwer evangelisten symbolisearje. De draaitrep yn de skacht liedt ta twa iepen etaazjes, dêr't sechtjin klokken hingje. Dêr boppe is oan fjouwer kanten in oerwurk oanbrocht.    
  
## Skiednis
De âlde Albaneesk-otterdokske katedraal moast mei de Alde Bazaar oan it ein fan de jierren 1950 ôfbrutsen wurde om plak te meitsjen foar it Sosjalistyske Kultuerpaleis. Yn 2002 waard de opdracht oan in arsjitektenburo út New-York jûn om in nije katedraal te bouwen. De boutiid duorre meiïnoar acht jier.       

Yn de simmer fan 2012 waard de katedraal iepene, tagelyk mei it oplibjen fan de otterdokske tsjerke yn Albaanje en it fieren fan it 20-jierrich amtsjubileum fan Anastasios Yannoulatos, de aartsbiskop fan Tirana en hiel Albaanje .   

Op 1 juny 2014 fûn de wijding fan de katedraal plak. De plegtigens waard bywenne troch de presidint fan it lân, de minister-presidint, de foarsitter fan it Albaneeske parlemint en tal fan oare bewâldslju en de haden fan ferskate otterdokske tsjerken út de hiele wrâld.
Skanderbeg Monumint (Tirana)

It **Skanderbeg Monument** is in grut stânbyld op it Skanderbegplein yn de Albaneeske haadstêd Tirana. It monumint betinkt de fyftjinde-iuwske opstanneling Skanderbeg, dy't yn Albaanje fereare wurdt as nasjonale held fanwegen syn ferset tsjin 'e optsjende Osmaanske besetters. 

It 11 meter hege byld is makke troch Odhise Paskali. Ta oantinken fan it 500-jierrich ferstjerren fan Skanderbeg waard it yn 1968 ûntbleate.
## Keppeling om utens
Rocko's Modern Life

**Rocko's Modern Life** is in Emmy-nominearre Amerikaanske tekenfilmsearje, ûntwikkele troch Joe Murray. De rige is basearre op optochte gebouwen, minsken en foarwerpen. Der wurde ek besteande ferhalen yn parodiëarre. De haadfiguer Rocko wennet yn in stêd dy't O-Town hjit.
Marshal

* marshal (plysje), in pleatslike plysjeman yn 'e Feriene Steaten, ferlykber mei in sheriff, mar mei in jurisdiksjegebiet dat beheind is ta in stedsje
* U.S. marshal, in federale plysjeman yn 'e Feriene Steaten, ferbûn oan 'e United States Marshals Service
* marshal, it Ingelske wurd foar de militêre rang fan maarskalk
Titel

(fan it Frânske *titulair*, de eigenskipswurdlike foarm fan *titre*)

* titel (namme), it opskrift fan it ien of oar, lykas in boek, ferhaal, haadstik, gedicht, film, tillefyzjeprogramma, fideo- of kompjûterspultsje, ensfh.
* titel (adel), in aadlike rang 
* titel (sport), it rjocht om jin kampioen neame te meien
* titel (rjocht), in rjochtsgrûn
* titel (akte), in akte of bewiisstik dêr't in rjocht yn fêstlein is
Albuquerque

* Albuquerque (Nij-Meksiko), in stêd yn 'e Amerikaanske steat Nij-Meksiko
* ''Albuquerque'' (film), in Amerikaanske film út 1948
* ''Albuquerque'' (liet fan Neil Young), in liet fan Neil Young út 1975
* ''Albuquerque'' (liet fan Weird Al Yankovic), in liet fan Weird Al Yankovic út 1999
Hoale

In **hoale** (ek **hoal**) is in holle romte yn 'e grûn, dy't òf opsetlik útgroeven is, òf troch omstannichheden ûntstien is. Yn dat lêste gefal kin men tinke oan in fersakking fan 'e ierde, it fuortspilen fan in hap út 'e igge fan in rivier of beek, of in loaze romte ûnder in rotsblok of de woartels fan in beam. Ek de romte yn in holle beam wurdt wol omskreaun as in hoale. Yn stiengrûn wurde hoalen (of rotshoalen) ornaris oantsjut as grotten of spelonken, en binne se faak foarme troch ûndergrûnske wetterstreamen. Hoalen wurde gauris troch bisten brûkt as wente, mar yn it ferline ek wol troch minsken. Yn 'e natoer komt it net selden foar dat guon soarten bisten, lykas martereftigen, hoalen oernimme dy't útgroeven binne troch oare soarten bisten, lykas kninen of prêrjehûnen. Dêrby kinne de 'kreakers' de hoale leech oantroffen hawwe, mar ek is it mooglik dat se de eardere eigners opfretten hawwe. De hoalen fan guon bisten hawwe in spesifikere namme; sa sprekt men by dassen en kninen, wol fan in **boarch**. Yn it Frysk besteane de sprekwurden 'yn 'e hoale bliuwe' (thúsbliuwe) en 'yn 'e hoale lizze' (op bêd lizze).
Dido (sjongster)

**Dido Florian Cloud De Bounevialle O'Malley Armstrong** (Londen, 25 desimber 1971) is in Britsk sjongster, har artystenamme is **Dido**.

## Biografy
Dido sette doe't se fiif wie út ein mei blokfluitspyljen op skoalle. In jier letter waard se talitten op de *Guildhall School of Music* yn Londen. Doe't se tsien wie spile hja ek piano en fioele. Yn har tinerjierren toerde se troch it Feriene Keninkryk mei har klassikemuzyk-selskip.

Doe't se 16 wie, rakke se ûnder de ban fan Ella Fitzgerald. Se waard sjongster yn ferskate bands yn en om Londen, hoewol't har broer Rollo (dj en produsint by de groep Faithless) har oanrette har baan net op te jaan Se wie ûnder oare te hearren op it debútalbum fan Faithless uit 1995. De neifolgjende twa
jier toerde Dido mei Faithless en alle kearen at se werom yn Londen wie, naam se ek demo's fan har eigen lietsjes op.

Sa begûn de opname fan har debútalbum *No angel*. De kombinaasje fan Dido's leafde foar waarme akûstyske klanken en har broer's niget oan beats en alles wat elektronysk is, makke it album tagelyk nij en klassyk. De grutte trochbraak kaam doe' Eminem in part fan har nûmer *Thank you* brûkte foar syn hit *Stan*. Dêrnei berikten ek in stikmannich singles fan *No angel* de hitparades. Har nûmer *Here with me* waard brûkt as temamuzyk foar de telefyzjerige *[[Roswell (telefyzjerige)|Roswell]]*.

Yn 2003 kaam Dido werom mei har album *Life for Rent*. De earste singles fan it album *White Flag* en *Life for Rent* waarden grote hits. Ek de singles *Don't leave home* en *Sand in my shoes* kamen dan dit album, mar waarden sokke grutte hits net.

Yn 2004 makke Dido bekend dat se yn 2005 in jaar kalm oan dwaan soe, mar se trede wol op op it Live 8-festival. Wilens wie se yn Los Angeles al in skoft dwaande mei it opnimmen en skriuwen fan nûmers foar har tredde album. *Safe Trip Home* ferskynde op 17 novimber 2008. De earste single dêrút hiet *Don't Believe In Love*.

Yn novimber 2010 wurke Dido tegearre mei A.R. Rahman oan de filmsoundtrack foar *[[127 Hours]]*. Jannewaris 2011 waard Dido's nûmer *If I rise*, in duet mei A.R. Rahman, nominearre foar in Oscar.

Yn maart 2013 ferskynde it album *Girl who got away*. Op 7 jannewaris 2013 waard de earste single fan dat album presintearre, *No freedom*. Dido har fyfte studioalbum, *Still on my mind*, waard yn maart 2019 útbrocht. Yn 2020 brocht Dido *The Last Summer* (Deluxe Edition) út, in studioalbum yn'e mande mei har broer Rollo Armstrong, ûnder syn skûlnamme R Plus.

## Diskografy
* *No Angel* (1999)
* *Life for Rent* (2003)
* *Safe Trip Home* (2008)
* *Girl Who Got Away* (2013)
* *Still on my mind* (2019) 
De folsleine diskografy op de Ingelsktalige Wikipedy.

### Dvd's
Aadlike titel

In **aadlike titel** is in rang fan 'e adel. Dêrby wurdt yn 'e regel ferwiisd nei de Jeropeeske adel, dy't syn woartels hat yn 'e Lette Aldheid en de Midsiuwen. Hoewol't sokke aadlike titels fan lân ta lân ferskille kinne, bestiet der dochs in dúdlike hierargy.

## Titels en rangoarder fan 'e Jeropeeske adel

Aadlike titels draacht men yn prinsipe efter de foarnamme, yn dizze foarm: Hâns Willem baron van Aylva. As de efternamme ôfwykt fan 'e namme dêr't de titel nei ferwiist, komt de titel ek efter de efternamme: Armand Jean du Plessis hartoch fan Richelieu. Formeel brûkt men dêr gjin komma by, mar yn 'e praktyk wurdt dy wol faak skreaun om 'e lêsberens te ferbetterjen: "Armand Jean du Plessis, hartoch fan Richelieu". Njonken wiere aadlike titels besteane der ek predikaten. Dy wurde foàr de foarnamme pleatst en binne strikt nommen gjin titels, al wurde se troch leken meastal wol as sadanich beskôge. Predikaten ferwize, oars as titels, net nei in geografysk domein, en binne leger yn rang as aadlike titels:
Charley Atwell

**Charley Atwell** (yn Esseks (Ingelân), 24 maart 1985) is in Britsk glamour- en neakenmodel fan Ingelsk komôf. Hja sette yn 2010 útein mei in wurkpaad as model, en stiet benammen bekend om har grutte boarsten. Hja hat ek yn twa lesbyske pornofilms spile.

## Libben en karriêre
Atwell waard yn 1985 berne yn it greefskip Esseks, yn súdeastlik Ingelân. Hja begûn yn 2010 oan in karriêre as model, wêrby't se benammen posearret foar glamourfotografy en neakenfotografy. Sadwaande hat se as centerfold yn ferskate manljusblêden stien. Yn 2011 spile se yn 'e lesbyske pornofilm *Glamsmoke* fan 'e filmstudio Bluebird Films. Datselde jiers fertolke se teffens in net-pornografyske rol yn 'e film *Blonde and Blonder*, dy't ek troch Bluebird Films útbrocht waard. En yn 2013 wie se jitris yn in lesbysk pornografyske rol te sjen, yn *Fuck the Cook*, op 'e nij fan Bluebird.

## Lichemsskaaimerken
Charley Atwell is blank, mei brune eagen en brún hier. Neffens har offisjele opjefte is se 1.70&nbsp;m lang, mei in gewicht fan 57&nbsp;kg, en kupmaat 34G, dêr't se ferskate boarstfergruttingsoperaasjes foar ûndergien hat. Hja stiet dan ek benammen bekend om har boarsten, dy't kûgelrûn binne. Atwell hat in nâlpiercing en in tatoeaazje op har rjochterearm.

## Keppelings om utens
* Biografy en filmografy fan Charley Atwell yn 'e ''Internet Movie Database'' (IMDb)
* Biografyske gegevens en filmografy fan Charley Atwell yn 'e ''Internet Adult Film Database'' (IAFD)
* Biografyske gegevens fan Charley Atwell op ''FreeOnes''
Esseks (greefskip)

**Esseks** (Ingelsk: Essex) is in greefskip yn de Ingelske regio East-Ingelân, dat nei alle gedachten oprjochte waard yn 'e earste helte fan 'e 10e iuw. It leit benoardeasten Londen en grinzget oan de Noardsee. De haadstêd is Chelmsford. It greefskip beslacht 3670 km² en hat sa'n 1.729.200 ynwenners (2014).

De namme Esseks ferwiist nei it âlde keninkryk Esseks. Yn it tiidrek fan de Angelsaksen wie it de kontrei fan de East-Saksen en part fan de âlde heptargy.

## Distrikten

## Universiteit
Esseks hat in wichtige universiteit yn de stêd Colchester, de *[[Universiteit fan Esseks|University of Essex]]*.
Readferskowing

**Readferskowing**, of (yn it Ingelsk) ***redshift***, is in natuerkundich ferskynsel dat in ferskowing nei de reade ein fan it sichtbere spektrum omfiemet (d.w.s. sichtber foar it minklik each). Dit fenomeen komt foar as ljocht in proporsjoneel gruttere weachlingte kriget. As in waarnimmer mear elektromagnetyske strieling sjocht (dy't him bûten it foar minsken sichtbere ljochtspektrum befynt), of as in ljochtútstrieljend objekt him fan 'e waarnimmer ôf beweecht, of as elektromagnetyske strieling in swiertekrêftfjild ferlit, sil it lykje as sjocht men mear read. It tsjinstelde fan readferskowing is blauferskowing of *blueshift*; dat wurdt oer it algemien sjoen as in ljochtútstrieljend objekt him nei de waarnimmer ta beweecht of wannear't elektromagnetyske strieling in swiertekrêftfjild ynkomt.

Readferskowing wurdt feroarsake troch it Doppler-effekt, dat ek merkber is yn 'e toan en frekwinsje fan lûdsweagen (bgl. as in âljende sirene him nei jin ta of fan jin ôf beweecht). Op astronomysk mêd komt readferskowing foar troch it úttynjen fan it hielal, dat derfoar soarget dat ljochtboarnen (yn dit gefal stjerren) dy't fier genôch fan 'e Ierde ôfsteane, in mjitte fan readferskowing fertoane dy't korrespondearret mei it tanimmen fan harren ôfstân fan 'e Ierde. It ûndersyk nei readferskowing fan stjerren hjit astronomyske spektroskopy. It ferskynsel readferskowing foarmet ek de grûnslach fan 'e snelheidsradar dy't troch de plysje brûkt wurdt om 'e faasje fan foarbyridende auto's te mjitten.
Oanslach

In **oanslach** of **moardoanslach** (ta ûnderskie fan bgl. in bomoansloch of in terroristyske oanslach) is in misdriuw yn 'e foarm fan in oanfal op in wichtich persoan mei de bedoeling om dyselde te fermoardzjen of yn elts slim te ferwûnjen. Yn 'e juridyske sin kin mei in 'oanslach' sawol in súksesfol útfierde oanslach as in feridele of mislearre oanslach bedoeld wêze. Faak tsjinnet in moardoanslach in polityk of ideologysk doel, mar dat hoecht net.

Yn it Nederlânske Wetboek fan Strafrjocht binne oangeande oanslaggen de folgjende bepalings opnommen:
* kêst 92: oanslach tsjin 'e kening (fan Nederlân). Hjirop stiet 30 jier oant libbenslange finzenisstraf of in boete fan 'e fyfde (swierste) kategory.
* kêst 93: oanslach tsjin it ryk (fan Nederlân). Hjirop stiet 30 jier oant libbenslange finzenisstraf of in boete fan 'e fyfde (swierste) kategory.
* kêst 94: oanslach tsjin 'e regearingsfoarm (fan Nederlân). Hjirop stiet 30 jier oant libbenslange finzenisstraf of in boete fan 'e fyfde (swierste) kategory.
* kêst 108: oanslach op 'e oarehelte fan 'e kening, de kroanprins(esse) of de oarehelte fan 'e kroanprins(esse). Hjirop stiet (1) in finzenisstraf oant 15 jier of in boete fan 'e fyfde (swierste) kategory, of (2) as de oanslach de dea ta gefolch hat, 30 jier oant libbenslange finzenisstraf of in boete fan 'e fyfde (swierste) kategory.
* kêst 115: oanslach op in befreone steatshaad. Hjirop stiet (1) in finzenisstraf oant 15 jier of in boete fan 'e fyfde (swierste) kategory, of (2) as de oanslach de dea ta gefolch hat, 30 jier oant libbenslange finzenisstraf of in boete fan 'e fyfde (swierste) kategory.
* kêst 117: oanslach op in ynternasjonaal beskerme persoan. Hjirop stiet (1) in finzenisstraf oant 15 jier of in boete fan 'e fyfde (swierste) kategory, of (2) as de oanslach de dea ta gefolch hat, 30 jier oant libbenslange finzenisstraf of in boete fan 'e fyfde (swierste) kategory.

## Ferneamde oanslaggen
Mia Lina

**Mia Lina**, echte namme ûnbekend (Round Lake Beach (Illinois), 20 jannewaris 1988), is in Amerikaansk neakenmodel en pornografysk aktrise fan mingd etnysk komôf. Hja hat yn it ferline ek wol gebrûk makke hat fan 'e artystenammen Mia Ling, Mina Lee en Melanie James. Hja sette yn 2008 útein mei in wurkpaad yn 'e Amerikaanske pornoyndustry en spile yn frijwat films. 

## Libben en karriêre
Mia Lina waard yn 1988 berne yn Round Lake Beach, yn 'e Amerikaanske steat Illinois. Hja is fan mingd Dútsk, Iersk en Meksikaansk etnysk komôf. Yn 2008, doe't se tweintich jier wie, makke se har debút yn in pornografyske film. Fanwegen har behindich postuer en lytse boarsten liket se folle jonger as dat se is, en dêr hat se ûnder har karriêre handich gebrûk fan makke troch in soad mei te wurkjen oan 'e produksje fan lolitapornografy.

Neffens de Internet Adult Film Database (IAFD) hat Mia Lina sûnt 2008 yn krapoan fjirtich pornofilms spile, û.m. foar sokke foaroansteande labels as Jules Jordan Video, New Sensations, Hustler Video, Digital Sin, Red Light District en Evil Angel. Dêrnjonken hat se ek wol foar minder bekende filmstudio's wurke, lykas Pure Play Media en Legend Video. Boppedat hat ek in protte yn 't spier west foar pornowebsiden op it ynternet, wêrûnder BangBros en Reality Kings.

## Lichemsskaaimerken
Mia Lina is blank, mei brune eagen en brún hier. Neffens har offisjele opjefte is se 1.68&nbsp;m lang, mei in gewicht fan 50&nbsp;kg, en in natuerlike kupmaat 33A. Behalven piercings troch har earlellen hat Lina ek in tongpiercing en in nâlpiercing. Dêropta hat se ferskate tatoeaazjes: in Japansk karakter oan 'e binnenkant fan har lofterûnderearm; boppe har rjochterstút in turnster dy't in spagaatsprong docht boppe in lykwichtsbalke; op har lofterside in do mei derboppe en -ûnder in tierelantyntsje; in hertsje ûnder har lofterear; en trije stjerren op har rjochterfoet.

## Keppelings om utens
* Biografy en filmografy fan Mia Lina yn 'e ''Internet Movie Database'' (IMDb)
* Biografyske gegevens en filmografy fan Mia Lina yn 'e ''Internet Adult Film Database'' (IAFD)
* Biografyske gegevens fan Mia Lina op ''FreeOnes''
Stjer (betsjuttingsside)

"**Stjer**" of "**stjerren**" hat yn de Wikipedy ferskate betsjuttings:

* stjer, in himellichem besteande út in bolfoarmige massa brânende gassen
** fallende stjer, in opljochtsjende meteoryt dy't de dampkring fan 'e Ierde ynkomt
* stjer (figuer), in puntich mjitkundich figuer dat op it himellichem lykje soe
* stjer (heraldyk), in heraldysk figuer dat op it himellichem lykje soe
* stjer (barst), in stjerfoarmige barst (bgl. yn in rút)
* stjer (typografy), ûnoffisjele beneaming foar in asterisk
* stjer (persoan), immen dy't troch syn of har prestaasjes op in beskaat mêd útblinkt
* ''Stjer'' (film), in Fryske film út 2021
* stjerren (hallusinaasje) (allinich meartal), lytse ljochtskitterings dy't men sjocht troch in klap of by dûzelichheid
* stjerren (dea), it proses dat in ein makket oan it libben
Pluto

* Pluto (god), de Romeinske god fan 'e ûnderwrâld, en in oare namme foar Hades, de Grykske god fan 'e ûnderwrâld
* Pluto (planeet), in dwerchplaneet yn it Solêre sinnestelsel
* Pluto (stripfiguer), in strip- en tekenfilmfiguer fan 'e Walt Disney Studio's (de hûn fan Mickey Mouse)
* Pluto (West-Firginia), in plak yn 'e Amerikaansk steat West-Firginia
* Pluto (Kanadeeske band), in Kanadeeske band
* Pluto (Nijseelânske band), in Nijseelânske band
* Pluto (Portegeeske band), in Portegeeske band
* Pluto Records, in Amerikaanske platemaatskippij

## Sjoch ek
* Plouto (mem fan Tantalus), figuer út 'e Grykske mytology
* Plouto (Oseanide), in dochter fan Oseanus, figuer út 'e Grykske mytology
Elemint

(fan it Latynsk *elementum*, "basisprinsipe", fia it Aldfrânske *element*)

* elemint (skiekunde), in atoomsoarte út it periodyk systeem
* elemint (filosofy), de fjouwer eleminten út 'e klassike filosofy en de Westerske esotery: wetter, lucht, fjoer en ierde
* elemint (wiskunde), in ûnderdiel fan in sammeling of tupel
* elemint (gymnastyk), in basishâlding of basisbeweging út 'e gymnastyk
* elemint (ferwaarming), in diel fan in apparaat dat bedoeld is om troch ferwaarming waarmte ôf te jaan
* elemint (platespiler), in ûnderdiel fan in platespiler
Stjer (heraldyk)

In **stjer** is yn 'e heraldyk in stik dat op in flak fan in wapen (of wapenbanier) pleatst wurde kin. Heraldyske stjerren hawwe yn prinsipe deselde foarm as mjitkundige stjerren, en binne krektlyk as mjitkundige stjerren ferneamd nei astronomyske stjerren. De foarm dy't heraldyske stjerren oannimme, mei útstykjende punten, is basearre op waarnimmings fan astronomyske stjerren mei it bleate each, wêrby't it ljocht fan 'e eins bolfoarmige stjer ferfoarme rekket troch in flikkering dy't feroarsake wurdt troch de passaazje troch de atmosfear fan 'e Ierde. 

Yn 'e Midsiuwske heraldyk wiene stjerren frij seldsum, mar sûnt de Renêssânse komme se rûnom foar. Stjerren binne yn 'e heraldyk in tige kristlik symboal, dat stiet foar wat godliks dat fan boppenôf op 'e drager fan it wapen útstoart is, lykas in seine, in beskaat talint of wat oars yn dy geast. Heraldyske stjerren hawwe yn 'e regel seis of fiif punten, wêrby't alteast yn Noardwest-Jeropa (Nederlân, Dútslân en oangrinzgjende gebieten) de seispuntige stjer fan âlds fierwei it measte foarkomt. Yn it Feriene Keninkryk en Frankryk komt lykwols de fiifpuntige stjer mear foar. Soms sjocht men ek in stjer mei weagjende punten: de **estoile**. Stjerren mei in rûn 'gat' yn 'e midden dêr't men de kleur fan it efterlizzende fjild trochhinne sjocht, wurde **trochboarre stjerren** neamd. 

File:Roundel of Israel – Low Visibility – Type 2.svg|in seispuntige heraldyske stjer
File:Marian_star_four-tenths.svg|in seispuntige heraldyske stjer (foarm dy't yn Dútslân in protte brûkt wurdt)
File:Héraldique_meuble_Molette.svg|in seispuntige trochboarre stjer
File:Étoile d'or.svg|in fiifpuntige heraldyske stjer
File:Héraldique_meuble_Estoile.svg|in *estoile*
West Virginia (betsjuttingsside)

"**West Virginia**" of "**West-Firginia**" hat yn de Wikipedy ferskate betsjuttings:

* West-Firginia (Ingelsk: *West Virginia*), ien fan 'e 50 steaten fan 'e Feriene Steaten fan Amearika

## Oare betsjuttings
* Westlik Firginia, de westlike regio fan 'e Amerikaanske steat Firginia
* West Virginia (Minnesota), in plak yn 'e Amerikaanske steat Minnesota
* West Viginia University, de grutste ûnderwiisynstelling fan West-Firginia
* West-Firginiakampanje, in fjildtocht út 'e Amerikaanske Boargeroarloch wêrby't de Noardliken West-Firginia feroveren op 'e Súdliken
* USS ''West Virginia'' (skip út 1923), in Amerikaansk slachskip dat troch de Japanners bombardearre waard by de Oanfal op Pearl Harbor
Etna

## Geografy
*Etna (fulkaan) - in fulkaan op Sisylje
*In tal plakken yn de FSA, ûnder oaren:
**Etna (Kalifornje)
**Etna (Oklahoma)
**Etna (Pennsylvania)
**Etna (Wyoming)

## Oars
*Etna (bedriuw) - In eardere jitterij yn Breda, no in fabrikant fan keukenapparatuer te Duiven
*Etna Kontrabande, in Poalske reggae-skaband
* École des technologies numériques appliquées
Etna (fulkaan)

De **Etna** (Italjaansk: *Etna* en ek *Mongibello*) is in fulkaan oan de eastkant fan it Italjaanske eilân Sisylje, yn de provinsje Katania dy't noch altyd fan foarm feroaret troch it tsjininoar oanskowen fan twa platen fan de ierdkoarste. Dêrtroch dûkt de Afrikaanske plaat ûnder de Jeraziatyske plaat. De Etna is mei sa'n 3323 m. de op ien nei heechste en de meast aktive fulkaan fan Jeropa. Op 21 juny 2013 hat de UNESCO de Etna yn de Wrâlderfgoedlist opnaam.

## Algemiene skaaimerken
De top fan de noardeastkrater (3329,6 meter) makket de Etna de heechste berch fan it eilân en – nei de Elbroes – de op ien nei heechste fulkaan yn Jeropa. De Etna beslacht 1570 km², de diameter is ûngefear 45 kilometer. It heechste punt dat berikt wurde kin is by de *Osservatore* op krapoan 3000 meter, dêr't de swevelgeur al te fernimmen is.

De Etna bestiet út:
* Valle del Bove, in grutte kleau dy't ûntstie troch in ierdferskowing by in erupsje,
* krater Trifoglietto,
* krater Mongibello.

De Etna is ien fan de 16 Fulkanen fan it Desennium fan de IAVCEI, út reden fan syn skiednis fan grutte erupsjes en de tichtby lizzende wenkearnen.

## Berchtoppen
* Monte Santa Maria (1745 m)
* Monte Pizzillo (2414 m)
* Monte Prumento Netto (2299 m)
* Monte Dagalotto (2623 m)
* Punta Lucia (2934 m)
* Monte Etna (3250 m)
* Monte Prumento Supino (2845 m)

## Berikberens
Mei de bus kin út plakken yn de omkritem lykas Katania en Taormina, dy't oan de foet fan de fulkaan lizze, de berchhutte *Rifugio Sapienza* op 1800 meter berikt wurde.
Dêrwei giet in kabelbaan oant goed 2580 meter. By goed waar kin mei jeeps nei 3000 meter riden wurde. Fan de einpunt ôf, yn de buert fan de kraters út 2002, kinne mei in gids ferskate kuierrûtes dien wurde.

## Ofbylden

Valle del bove.jpg|De krater fan de flankeruptie fan 2002
Etna(eruption).jpg|De Etna op 30 desimber 2002(boarne: NASA)
Etna20.jpg|De Etna en de súdeastkrater in 2007
Etna igneous rock.jpg|Stjurre lava


## Keppelings om utens
*  Mount Etna
*  Etna: Foto's en fideo útberstingen, QTVR-Panoramen
*  INGV webcams en termo-cam
Attje Kuiken

**Attje Harma Kuiken** (Grins, 27 oktober 1977) is in Nederlânsk politika. Se is út namme fan de Partij fan de Arbeid sûnt 30 novimber 2006 lid fan de Twadde Keamer. Sûnt 12 desimber 2016 oant 23 maart 2017 wie hja en sûnt 22 april 2022 is hja wer fraksjefoarsitter.

## Libben en wurk
Kuiken waard berne yn Grins, mar it grutste part fan har jonkheid opbrocht yn Ferwert. Se studearre bestjoerskunde en oerheidsmanagement oan de Thorbecke Akademy yn Ljouwert en belieds- en organisaasjewittenskippen oant de Katolike Universiteit Brabân en wie beliedsmeiwurker Yntegraal Feilichheidsbelied by it Ministearje fan Binnenlânske Saken en Keninkryksrelaasjes. Yn Breda rjochte se in ôfdieling fan de Jonge Sosjalisten op. Teffens die se mei oan it VARA-debatprogramma *Het Lagerhuis*.

By de Twadde Keamerferkiezingen yn 2006 stie Kuiken op it 12e plak fan de kandidatelist. Se waard direkt keazen en krige 2797 foarkarstimmen. Se hold op 31 jannewaris 2007 har *[[maidenspeech]]* oer de begrutting Binnenlânske Saken foar 2007.

Fan 19 jannewaris oant en mei 10 maaie 2010 wie Kuiken om reden fan swierwêzen net yn de Keamer; se waard ferfongen troch Saskia Laaper. By de Twadde Keamerferkiezingen fan 2010 stie hja as 14e op de kandidatelist. Se waard op 'en nij keazen en krige 2974 foarkarstimmen. Twa jier letter wie se 24e op de kandidatelist en waard wer keazen. Yn it parlemint is se fraksjewurdfierder asylbelied en ymmigraasje. Earder hie se dy taak foar feilichheid, iepenbiere oarder, kriminaliteitsbestriding, strafrjochttapassing en ynternasjonale justysjele gearwurking.

Op 5 novimber 2015 waard Kuiken fise-fraksjefoarsitter fan de PvdA. Se folge Martijn van Dam op dy't steatssiktaris fan Ekonomyske Saken waard. Op 12 desimber 2016 folge se Diederik Samsom op as fraksjefoarsitter oant de Twadde Keamerferkiezingen yn 2017. Op 22 april 2022 folge se Lilianne Ploumen op as fraksjefoarsitter.

## Keppeling om utens
* Drs. A.H. (Attje) Kuiken, Parlement.com
Noarderpoartsbrêge

De **Noarderpoartsbrêge** is in fêste brêge in Snits, oer de noardrin fan de Stedsgrêft. De brêge ferbinet de Prins Hindrikkaai mei de Parkstrjitte.

De Noarderpoarte waard om 1493 hinne boud, mei in brêge as tagong ta de stêd. Yn 1843 is de poarte sloopt, mar der is op likernôch itselde stee hieltiid noch in brêge oer de Stedsgrêft.

## Sjoch ek
* Brêgen yn Snits
Alderheljentsjerke yn Kûlisjky (Moskou)

De **Alderheljentsjerke** (Russysk: Всехсвятская церковь; *Vsechsvjatskaja tsjerkov*) is ien fan 'e âldste tsjerken yn 'e Russyske haadstêd Moskou.

## Skiednis
Foar it earst waard hjir in houten tsjerke boud troch Dmitri Donskoj, nei alle gedachten yn 1380 ta neitins oan 'e fallen manlju by de Slach by Kûlikovo. Tsjintwurdich leit de tsjerke yn it histoaryske sintrum fan Ruslân's haadstêd, mar doe lei de bougrûn in ein fan Moskou's stedsgrins ôf. It wurd *Kûlisjki* waard in synonym foar "de ein fan 'e wrâld". 

De houten tsjerke waard yn 1488 ferfongen troch in stiennen tsjerke, dy't yn 'e jierren 1687-1689 gruttendiels foar in tsjerke yn barokke styl plak meitsje moast. 

Yn 'e jierren 1930 waard de tsjerke sluten en kaam it gebou yn hannen fan it Folkskommissariaat fan Ynlânske Saken. It gebou waard yn 1975 oerdroegen oan it Museum fan Skiednis fan Moskou. Nei it ynstoarten fan de Sovjet-Uny waard yn 1994 in romte ûnder de tsjerke ûntdutsen, dêr't tsjinstanners fan it kommunistyske rezjym fermoarde waarden. 

It gebou waard yn 1991 oan 'e Russysk-Otterdokske Tsjerke werom jûn . Yn 1994 waard hjir ta oantinken fan 'e slachtoffers fan de ûnderdrukking in krús delset.
Tsjerke fan Jehannes de Rjochtfeardige yn Kûnstevo (Moskou)

De **Tsjerke fan Jehannes de Rjochtfeardige yn Kûnstevo** (Russysk: Храм святого праведного Иоанна Русского в Кунцеве) is in otterdoks tsjerkegebou yn Moskou, Ruslân. De tsjerke leit yn it distrikt Kûnstevo fan it Westlike Administrative Okrûg.

## Skiednis
Yn 2004 krige de bou fan in lytse houten tsjerke de segen fan de Patriarch fan Moskou en hiel Ruslân, Aleksius II. De tsjerke hat de arsjitektoanyske foarm fan in lyts skip, dat karakteristyk is foar âlde Russyske houten tsjerken. Dy foarm (âld-Russysk: кораблец; "in lyts skip") symbolisearret de tsjerke as in taflecht yn 'e stoarm fan it libben. 

Yn 2010 ûndertekene de boargemaster fan Moskou de opdracht in stik grûn by de houten tsjerke oan te keapjen om dêr in grutte stiennen tsjerke op te bouwen. De tsjerke makke no ûnderdiel út fan it Projekt-200, in programma om twahûndert nije otterdokske tsjerken te bouwen yn Ruslân's haadstêd.

Op 7 july 2016 waard de tsjerke yn in koarte rite troch de biskop fan it westlike fikariaat fan Moskou konsekrearre. It haadalter is konsekrearre oan 'e Russyske hillige Jehannes de Rus. It sydalter waard konsecrearre oan 'e Ferkundiging fan de Hear. Yn 'e tsjerke is in ikoan fan Jehannes de Rus mei in stikje fan syn reliken. 

De lytse houten tsjerke is fersierd mei muorrefresko's en in sulveren ikonostaze yn in technyk, dy't past by âld-Russyske tradysjes mei eleminten fan 'e Byzantynske styl.

## Oarlochsmonumint
Op 8 maaie 2015, op de sechtichste jierdei fan 'e ein fan 'e Twadde Wrâldkriich, waard op ynisjatyf fan de parochianen in monumint by de tsjerke ûntbleate fan de "Ferdigener fan it Memmelân". It monumint stelt in soldaat út de Twadde Wrâldkriich foar yn unifoarm. Yn syn hân draacht er in russysk fjoerwapen, wêrfan't de loop nei de grûn wiist. 

## Ofbylden

Каменный храм праведного Иоанна Русского в Москве.jpg|*Jehannestsjerke*
Hram 2006.jpg|*De houten tsjerke*
Интерьер храма праведного Иоанна Русского в Кунцеве.jpg|*Ynterieur fan de houten tsjerke*


## Keppeling om utens
Petrus- en Pauluskatedraal (Peterhôf)

De **Peter- en Pauluskatedraal** (Russysk: Собор Петра и Павла; *Sobor Petra e Pavla*) is in russysk-otterdokse katedraal yn 'e Russyske stêd Peterhôf, in foarstêd fan Sint-Petersburch. De tsjerke hat in hichte fan 70 meter en heart ta de heechste otterdokse tsjerken fan 'e wrâld. De tsjerke leit yn 'e buert fan it paleizekompleks fan Peterhôf en waard tusken 1894 en 1904 boud. Sûnt 1975 foarmet it gebou ûnderdiel fan Ruslân's kultuerele erfgoed.

## Skiednis

Yn 1892 waard de opdracht jûn om in nije tsjerke yn Peterhôf te bouwen, ek al wiene der op dat momint al mear as tolve tsjerken yn Peterhôf. Foar it ûntwerp liet tsaar Aleksander III trije arsjitekten tekenje. Dêrfan waard it ûntwerp fan Nikolai Sûltanov yn 1893 útkeazen.    

Mei it útgraven fan 'e grûn foar de fûneminten waard yn 1894 úteinset. Op 6 augustus 1895 fûn de earste stienlizzing plak ûnder de nije tsaar Nikolaas II. Yn fjouwer jier tiid wie de rûge bou foltôge. Nochris trije jier moast der wurke wurde oan it stúkwurk en de ynstallaasje fan 'e ferwaarming. Yn 'e lêste twa jier waarden de fresko's oanbrocht en de ikonostaze makke.

Op 25 juny 1905 waard de katedraal yn oanwêzigens fan de keizerlike famylje ynwijd. De twa sydkapellen waarden op 10 septimber fan itselde jier oan Aleksander Nevski en de hillige Ksenia wijd. 

## De katedraal yn 'e Sovjet-tiid
De tsjerke waard yn 1935 troch de kommunistyske autoriteiten sletten. Der wiene ynearsten plannen de katedraal te slopen, mar sa fier kaam it net. Wol ferdwûnen de ikoanen, de rike dekoraasjes en oare saken. Yn 'e Twadde Wrâldkriich rekke de tsjerke slim skeind oan 'e muorren en de tintfoarmige koepels. Nei de oarloch waard it bouwurk yn gebrûk nommen as pakhûs. Doe waard it ynterieur fierder sloopt en it like der op dat de katedraal de ûndergong yn 'e mjitte gyng.

## It herstel fan 'e katedraal
In fierder ferfal waard tefoarren kommen, doe't in bedriuw de opdracht krige it uterlik fan de katedraal te rekonstruearjen. De echte restauraasje kaam lykwols pas sûnt 1989 fan 'e grûn, doe't it gebou oerdroegen waard oan 'e Russysk-Otterdokse Tsjerke. Sûnt is ek it ynterieur wer yn syn hiele hear en fear rekonstruearre.  

De katedraal docht tsjintwurdich wer folslein tsjinst as tsjerke. Under de sintrale koepel hawwe besikers in moai útsicht oer de omkriten fan Peterhôf.
Abe Bonnemapriis

De **Abe Bonnemapriis** foar arsjitektuer (50.000 euro) wurdt sûnt 2013 twajierliks útrikt troch de ir. Abe Bonnema Stichting, in stichting dy't de neilittenskip fan Bonnema beheart en yn eare hâlde wol. In ûnôfhinklike saakkundige sjuery bekroant fernijende arsjitektuer dy't as foarbyld tsjinje kin út de twa jier dy't de priis oanbelanget. 

* Mei it ûntwerp foar it nije Ryksmuseum Amsterdam wûne de Spaanske arsjitekten Antonio Cruz en Antonio Ortiz fan arsjitekteburo Cruz y Ortiz de earste Abe Bonnema Arsjitektuerpriis yn 2013.
* Yn 2015 wûn Dick van Wageningen mei syn ûntwerp fan it Nasjonaal Militêr Museum (NMM) op de eardere loftmachtbasis Soesterberg.
* Yn 2017 wûn Neutelings Riedijk Arsjitekten de priis mei it ûntwerp foar it Stedhûs fan Dimter.
* Yn 2020 waard de priis takend oan Ard Hoksbergen foar syn ûntwerp fan basisskoalle de Veerkracht yn Amsterdam Slotermeer.